Tähtsust, mida omab tarbijate osalemine standardimises, ei saa alahinnata. Eri huvigruppide, sh ka tarbijate, vajaduste arvestamine tagab standardite  usaldusväärsuse, legitiimsuse. Seda tunnustatakse nii rahvusvahelisel kui ka regionaalsel tasemel. Euroopas asutati 1995. a tarbijate esindamiseks standardimises lausa spetsiaalne organisatsioon  ANEC (European Association for the Co-ordination of Consumer Representation in Standardisation). ANEC on organisatsioon, kelle peamiseks ülesandeks on esindada EL liikmesriikide tarbijaid rahvusvahelises ja Euroopa standardiseerimises, ehk nagu nad ennast ise nimetavad, tegu on Euroopa tarbija häälega standardimises.  ANECi asutajad ja rahastajad on EL ja EFTA (European Free Trade Area), kusjuures EL finantseering on 95% ja EFTA 5% eelarvest.    Millega siis ANEC tegeleb? ANECi prioriteetvaldkonnad on lasteohutus, disain kõigile (design for all), kodutehnika, keskkond, infoühiskond, teenused ja liiklusohutus. Kõigis nendes valdkondades tegutsevad töörühmad, kes hoiavad silma peal rahvusvahelisel ja Euroopa tasandil toimuval standardimisel ja osalevad ettepanekute ning kommentaaridega. Samuti toimetavad töörühmad  uuringuid. Eelmisel aastal näiteks lõpetati projekt, kus uuriti ohtu tagaistmel sõitvatele reisijatele, mida põhjustab kokkupõrke korral pakiruumis olev pagas. Katsete tulemused näitasid, et kõnealune oht on väga suur ning selle põhjuseks on allaklapitava seljatoe disain.    ANECi üheks peamiseks tegevussuunaks on ka osalemine rahvusvaheliste ja Euroopa standardiorganisatsioonide töös. Nii osaleb ANEC ISO, CEN, CENELEC ja ETSI tehnilistes komiteedes ning töörühmades. Kokku osaleb ANEC umbes  kuuekümnes tehnilises komitees ja töörühmas. Peale selle võtab ANEC aktiivselt sõna ka EL Komisjoni tegevuses, tehes ettepanekuid õigusaktide täiendamiseks ja muutmiseks, kommenteerides poliitikaid ja strateegiaid.